Ερώτηση: **ΔΙΑΔΙΚΑΣΙΑ ΤΡΟΠΟΠΟΙΗΣΗΣ ΣΥΜΒΑΣΗΣ**

Ημερομηνία υποβολής : ***05/03/2025***

**Ερώτηση :**

Η Υπηρεσία μας έχει κάνει μια σύμβαση χρηματοδοτούμενου έργου για προμήθεια έξυπνων υδρομέτρων με προϋπολογισμό 300.000 ευρώ + ΦΠΑ με τίτλο 'ΠΡΟΜΗΘΕΙΑ ΥΔΡΟΜΕΤΡΩΝ ΚΑΙ ΠΡΟΓΡΑΜΜΑΤΟΣ ΤΗΛΕΜΕΤΡΙΑΣ', που έληγε στις 12.04.2024

Λόγω καθυστέρησης από πλευράς της Υπηρεσίας μας στην εγκατάσταση των υδρομέτρων, δόθηκε **παράταση δύο μηνών** από την Υπηρεσία μας και πάρθηκε η σχετική απόφαση από το ΔΣ

Η **παράταση** εγκρίθηκε από την ΑΝΕΘ, που έχει ρόλο διαχειριστικής στο πρόγραμμα LEADER

Επίσης, υποβλήθηκαν στο ΟΠΣΑΑ η **αίτηση παράτασης και η έγκρισή τους έγινε στις 21.05.2024**

Θα ήταν χρήσιμη μια καθοδήγηση σχετικά με τα επόμενα βήματα:

* (α) Χρειάζεται να γίνει τροποποιητική σύμβαση λόγω της παράτασης?
* (β) Το πρωτόκολλο παραλαβής για το 65% του έργου (το οποίο ολοκληρώθηκε στις 12.05.2024) οφείλει να έχει ημερομηνία μεταγενέστερη
	+ της έγκρισης της παράτασης από την ΑΝΕΘ (29.04) ή
	+ της οριστικοποίησης του αιτήματος στο ΟΠΣΑΑ (21.05) ή
	+ της υπογραφής της τροποποιητικής;
* (γ) Το χρονοδιάγραμμα του έργου μετά την παράταση αποστέλλεται μετά την υπογραφή της τροποποιητικής;

**Απάντηση:**

Καθοριστικός παράγοντας όσον αφορά το κανονιστικό και νομοθετικό πλαίσιο που διέπει τους κανόνες Τροποποιητικής Σύμβασης αποτελεί η κρίση και ο χαρακτηρισμός της Δημόσιας Σύμβασης ως Έργου, Προμήθειας, Υπηρεσίας κλπ., ή Μικτής Σύμβασης.

Οι Τροποποιήσεις Δημοσίων στον Ν.4412 / 2016 αντιμετωπίζεται στα αρ. 156 (Για Τροποποιήσεις Συμβάσεων Έργων) και αρ. 132 (Για Τροποποιήσεις Συμβάσεων Προμηθείων – Υπηρεσιών – Σ.Σ. : πλήν Έργων)

Επιπρόσθετα, η ΕΑΑΔΗΣΥ στο πλαίσιο της αρμοδιότητάς της για την έκδοση Κατευθυντήριων Οδηγιών προς τις αρμόδιες αναθέτουσες αρχές, που αφορούν ιδίως στην ερμηνεία της σχετικής νομοθεσίας εξέδωσε την Κατευθυντήρια Οδηγία 22 / 2017 (αρ. πρωτ. 3802 / 14-06-2017), η οποία παρουσιάζει ζητήματα που αφορούν στην τροποποίηση των συμβάσεων κατά τη διάρκειά τους. Η εν λόγω Οδηγία αποτελεί ένα εύχρηστο Οδηγό προς τις Αναθέτουσες Αρχές, καθώς παρουσιάζει αναλυτικά τις προϋποθέσεις των επιτρεπτών τροποποιήσεων της αρχικής σύμβασης.

Σε σχέση με τα ερωτήματά σας, και δεδομένου του διαφαινόμενου – εκ του τίτλου - προφανούς χαρακτηρισμού της ΔΣ ως Προμήθειας:

Όσον αφορά το (α’) ερώτημα:

Ναι, χρειάζεται να γίνει τροποποιητική σύμβαση. Σύμφωνα με τον Νόμο 4412/2016, άρθρο 132, οποιαδήποτε τροποποίηση των όρων της αρχικής σύμβασης, όπως η παράταση της προθεσμίας εκτέλεσης, απαιτεί την υπογραφή τροποποιητικής σύμβασης. Η τροποποιητική σύμβαση πρέπει να υπογραφεί από όλα τα εμπλεκόμενα μέρη και να περιλαμβάνει τις νέες προθεσμίες και τις σχετικές λεπτομέρειες.

Όσον αφορά το (β’) ερώτημα:

Η υπογραφή της τροποποιητικής σύμβασης είναι το καθοριστικό γεγονός που νομιμοποιεί την παράταση. Επομένως, η ημερομηνία του πρωτοκόλλου παραλαβής πρέπει να είναι μετά την ημερομηνία υπογραφής της τροποποιητικής σύμβασης.

Όσον αφορά το (γ’) ερώτημα:

Ναι, το αναθεωρημένο - επικαιροποιημένο χρονοδιάγραμμα του έργου – μετά την έγκρισή του - πρέπει να αποσταλεί μετά την υπογραφή της τροποποιητικής σύμβασης. Το νέο χρονοδιάγραμμα πρέπει να αντικατοπτρίζει τις νέες προθεσμίες που καθορίστηκαν στην τροποποιητική σύμβαση και να αποσταλεί στα αρμόδια όργανα και τις υπηρεσίες που παρακολουθούν το έργο, - όπως εν προκειμένω η ΑΝΕΘ, που έχει ρόλο διαχειριστικής σύμφωνα με τις διαδικασίες που προβλέπονται από το πρόγραμμα και τον Νόμο 4412/2016.